Document ID: /roh_data/filtered/fineweb-2-filterrobots_roh.jsonl.gz/45989

Processiuns ella Cadi
Processiuns en las pleivs dalla Cadi
Lavur scretta igl onn 1990 a caschun dalla sentupada dallas pleivs dalla Cadi a Mustér
Processiuns da pleiv tier pleiv
Las pleivs dalla Cadi s'entaupan a Mustér. Buca gest enzatgei novissim. Gia avon tschentaners e duront decennis ein las pleivs dalla Cadi s'entupadas en fuorma da processiun d'in vischinadi a l'auter, d'ina pleiv a l'autra.
La presenta lavur vul dar in risguard anavos e presentar las grondas e devoziusas processiun d'antruras ellas scheinas dalla Cadi. Animaus dalla gruppa preparatorica per la sentupada a Mustér haiel rimnau cun agid dils plevons, ed amitgs dalla historia locala, las processiuns da pli baul. Numerusas fuvan ellas - ed oz tuttas svanidas ord ils pli divers motivs. El temps hodiern han ellas giu negin plaz pli. Ellas devan perdetga d'ina profunda cardientscha e religiun praticada da nos antenats.
Tenor dretg dalla baselgia catolica ein processiuns in viadi festiv dil pievel cartent sut la direcziun dils plevons. Ella entscheiva e finescha en in liug sogn ed ei tenor basegns ina processiun d'engraziament, da rugar ni da penetenzia.(tenor Lexicon)
"La processiun ei nuot auter ch'in viagiar organisau en bi uorden, che meina l'entira cuminonza parochiala‚ d'in sanctuari a l'auter. Duront quei vegn engraziau a Diu per ils benefecis retscharts ni rugau per cuntinuau agid en canzun ed oraziuns. Aschia daventa era la processiun ina semeglia dil viadi ch'il pievel dil Veder Testament ha fatg dall'Egipta ella Tiarasontga ed ei ina semeglia dil viadi ch'il pievel da Diu dil Niev, Testament, fa dall 'Egipta da quest mund ella tiara sontga dil parvis. " ord Fegl parochial da s.Gions 1963/nr.8
Processiun da s. Mudest a Sumvitg